Highveld-afleggings: Vakbonde dring aan op ingrypingArgieffoto Solidariteit en die National Union of Mineworkers (Numsa) het aangekondig hulle sal alles in hul vermoë doen om ŉ dringende vergadering met pres. Jacob Zuma te reël sodat die regering kan ingryp om Highveld Steel se ineenstorting te voorkom. Die vakbonde het in ŉ gesamentlike verklaring gesê die land sal ‘n strategiese industriële rolspeler en 1 800 geskoolde werksgeleenthede verloor as die regering nie dringend ingryp nie. “Highveld Steel, die eens suksesvolle staalreus in Emalahleni (Witbank), het op 15 Februarie artikel 189-kennisgewings aan 1 800 van sy werknemers gegee omdat die departement van arbeid versuim het om die ooreengekome Opleiding-Afleggingskema (“Training Layoff Scheme of TLS”) uit te betaal en die NOK nie daarin kon slaag om addisionele befondsing van R150 miljoen te verskaf nie,” het die vakbonde in die verklaring gesê. “Die gebrek aan hierdie befondsing, wat vir Highveld gebiedend noodsaaklik is om as ŉ lopende onderneming voort te gaan, kan tot gevolg hê dat die sakebedrywighede heeltemal beëindig word en al die werknemers afgelê word. Dit sal verwoestende gevolge inhou, nie slegs vir die plaaslike ekonomie nie, maar die hele staalbedryf in Suid-Afrika. As verteenwoordigers van die Highveld-arbeidsmag, doen Solidariteit en NUMSA ŉ beroep op die regering om nie toe te laat dat dit gebeur nie.” Die vakbonde het gesê Highveld Steel is ŉ duidelike gevallestudie van die regering se vermoë en bereidwilligheid om sy eie strategiese doelwitte gestand te doen. Hierdie prioriteite is duidelik uiteengesit, met president Zuma wat dit so onlangs soos verlede week in sy staatsrede herhaal het. In die besonder is die kernpunte van die regering se ekonomiese agenda om: “Die regering se ingryping by Highveld Steel sal ten minste 1 750 geskoolde en goed besoldigde poste behoue laat bly. Die redding van hierdie onderneming sal verseker dat unieke struktuurstaalkapasiteit in Suid-Afrika behou word en deïndustrialisasie verminder word. Verder sal dit plaaslike vaardighede, kapasiteit en binnelandse verskaffingskettings ondersteun. Dit is ook belangrik omdat dit ook invoere en druk op die lopende rekening sal verminder deur middel van plaaslike staalvervaardiging. “Die NOK, wat ŉ mandaat het om Suid-Afrikaanse nywerheidskapasiteit te bewaar, hetdit ten doel gestel om in die toekoms R450 000 per werksgeleentheid te investeer. Daarteenoor sal dit net R85 000 per werksgeleentheid by Highveld kos, minder as 20% van hierdie doelwit in huidige terme. Hierdie geskoolde poste betaal ordentlike lone. Voorts dra Highveld nagenoeg R200 miljoen tot die staatskas by deur inkomstebelasting en verskaf hy staal aan plaaslike verskaffingskettings ten bedrae van R4 miljard per jaar. Om Highveld te red, is duidelik ŉ wen-wen-situasie.” Die vakbonde herhaal dat die ineenstorting van Highveld onaanvaarbaar is, omdat dit verreikende nasionale en strategiese implikasies het. Daar is ŉ lewensvatbare plan wat, met die regte vlak van befondsing op kommersiële terme, die onderneming kan red. Lees meer oor Highveld Steel op Maroela Media.